Hollywood: ‘Twilight’-ster getroud; ‘Grey’s Anatomy’ nou sonder ‘Grey’Ellen Pompeo. (Foto: Matt Winkelmeyer/Getty Images for GLSEN/AFP) Maroela Media bied jou ’n opsomming van die jongste internasionale vermaaknuus. Ellen Pompeo groet binnekort die treffer-dramareeks, Grey’s Anatomy, as die hoofkarakter. Dié dokter-drama is van 2005 af op die kassie, met Pompeo wat deur die jare heen met elke seisoen teruggekeer het om die karakter van Meredith Grey te vertolk. Daar is reeds minder van Pompeo in die eerste ses episodes van die 19de seisoen te sien, wat tans op stromingsplatforms soos Disney+ gekyk kan word. Wanneer die tweede stel episodes in Februarie 2023 uitgereik word, gaan aanhangers nóg minder van Pompeo sien. Sy beloof egter om steeds te kom kuier. A post shared by Ellen Pompeo (@ellenpompeo) “Ek sal vir altyd dankbaar wees vir die liefde en ondersteuning wat julle vir my, Meredith Grey, en die program vir 19 seisoene gehad het,” het Pompeo in haar afskeidsboodskap op Instagram geskryf. Ná ’n allemintige 18 jaar word daar uiteindelik ’n derde rolprent vir The Princess Diaries beplan. Aadrita Mukerji, skrywer van Reacher en Quantum Leap, is besig om die teks van dié nuwe rolprent te skryf. Anne Hathaway en Julie Andrews tydens ŉ mediatoer vir ‘The Princess Diaries 2: The Royal Engagement” in 2004. (Foto: Timm Schamberger/DDP/AFP) Hoewel die ster van die rolprentreeks, Anne Hathaway, nog nie kontrakte geteken het om te bevestig dat sy deel van die rolprent gaan wees nie, het sy al in onderhoude gesê dat sy bereid sal wees om terug te keer vir ’n derde insetsel. “Ek wil dit doen, Julie [Andrews] wil dit doen, Debra Martin Chase, ons vervaardiger, wil dit doen. Ons wil dit regtig laat gebeur,” het Hathaway in 2019 op die program Watch what happens live! verklap. Chase, wat die eerste twee rolprente vervaardig het, is reeds aan boord om die derde een ook te vervaardig, terwyl Melissa Stack, vervaardiger van die rolprent The Other Woman, uitvoerende vervaardiger sal wees. Die Twilight-akteur, Taylor Lautner, is Vrydag 11 November met Taylor “Tay” Dome getroud. A post shared by Taylor Lautner (@taylorlautner) Ná ’n jaar lange verlowing het dié twee op ’n wynlandgoed in Kalifornië die knoop deurgehak. “En net so, het al my drome waar geword,” het die 30-jarige akteur op Instagram geskryf ná hul verlowing aan die einde van 2021. Die 76-jarige sangeres, Cher, het mense aan’t gons oor haar verhouding met die 36-jarige musiekvervaardiger, Alexander Edwards. Sy het die romanse op 6 November vanjaar bekend gemaak toe sy ’n foto van Edwards op haar Twitter-bladsy deel. Nadat aanhangers talle vrae oor dié romanse geopper het, het Cher nie geskroom om die skinderstories sommer gou in die kiem te smoor nie. Alexander♥️ pic.twitter.com/o8tH1F0Th6 — Cher (@cher) November 6, 2022 Die sangeres het verduidelik dat sy Edwards tydens die Parys-modeweek, wat in September en Oktober vanjaar plaasgevind het, ontmoet het. Oor hul 40-jaar-ouderdomsgaping het Cher bloot geskryf: “Liefde ken nie wiskunde nie.” Estée Lauder het vroeër vandeesweek bekend gemaak dat hulle die ontwerper, Tom Ford, se sakeonderneming vir $2,3 miljard (sowat R40 miljard) gaan koop. ŉ Tom Ford-winkel in Manhatten. (Foto: Spencer Platt/Getty Images North America/AFP) Ford sal egter tot die einde van 2023 as kreatiewe direkteur van die Tom Ford-handelsmerk aanbly. Deur die handelsmerk onder die “rentmeesterskap” van Estée Lauder Companies (ELC) te bring, “sal dit kontinuïteit en die verdere evolusie van die Tom Ford-handelsmerk as een van die uitnemende wêreldwye luuksheidshandelsmerke van die 21ste eeu verseker,” het ELC in ’n verklaring verduidelik. ELC het reeds beheer oor MAC, Clinique en La Mer-gesigsprodukte. Die laataandprogram-aanbieder, Jay Leno, moes veloorplantings ondergaan nadat hy onlangs ernstige brandwonde opgedoen het. Jay Leno. (Alberto E. Rodriguez/Getty images for North America/AFP) Leno was besig om aan ’n motor te werk toe daar ’n skielike ontploffing was. Hy het tweede- en derdegraadse brandwonde aan sy gesig en hande opgedoen. “Ek verwag dat hy volkome sal herstel,” het dr. Peter Grossman, Leno se dokter, gesê. Leno, ’n motor- en motorfiets-entoesias, was onder een van die voertuie toe die fratsongeluk gebeur het. “Hy is Jay Leno. Hy loop rond en vertel grappies,” het Grossman gesê. Bykomende bronne: Seventeen, Harper’s Bazaar